**Najčastejšie kladené otázky (FAQ) k výzve na predkladanie projektových zámerov na zvýšenie počtu žiakov stredných odborných škôl na praktickom vyučovaní vyhlásenej 21. decembra 2016 v znení aktualizácie č. 1 z 13.2.2017**

**IROP-PO2-SC223-PZ-2016-3**

**a k výzve na predkladanie žiadostí o poskytnutie NFP na zvýšenie počtu žiakov stredných odborných škôl na praktickom vyučovaní**

**IROP-PO2-SC223-2016-14**

**a usmernenie k spôsobu klarifikácie povinných príloh ŽoNFP**

**OPRÁVNENOSŤ ŽIADATEĽA / OPRÁVNENOSŤ AKTIVÍT PROJEKTU**

Otázka č. 1:

Môže zriaďovateľ v rámci Výzvy IROP-PO2-SC223-PZ-2016-3 predložiť jeden spoločný projektový zámer na všetky stredné školy spĺňajúce podmienku č. 31 výzvy vo svojej zriaďovateľskej pôsobnosti alebo predkladá samostatné projektové zámery na jednotlivé školy, resp. študijné odbory?

Odpoveď:

V rámci uvedenej výzvy môže žiadateľ v rámci jedného podaného projektového zámeru žiadať o poskytnutie NFP na projekt jednej strednej školy, nie je možné riešiť vybavenie dvoch a viacerých škôl v rámci jedného projektového zámeru. V prípade, ak je predmetom projektu v rámci jednej strednej školy viacero študijných odborov, ktoré sú nad minimálnou hodnotou indexu investičnej účinnosti uvedenej v časti 3.1 výzvy, je potrebné prílohu PZ č. 7 – Určenie indexu investičnej účinnosti predložiť za každý dotknutý študijný odbor, ktorý bude predmetom projektu.

Otázka č. 2:

Môže podať projektový zámer aj samotná škola?

Odpoveď:

V zmysle výzvy, časť 2.1 *Právna forma* môže byť oprávneným žiadateľom zriaďovateľ aj samotná škola. Konkrétne oprávnené právne formy a ich kódy určené Štatistickým úradom SR sú uvedené vo výzve na predkladanie ŽoNFP vo verejnej časti ITMS2014+, pričom medzi právnymi formami vo výzve na predkladanie projektových zámerov a vo výzve na predkladanie ŽoNFP nie je rozdiel. Zároveň však sú oprávnení len zriaďovatelia, resp. školy, ktoré sú v zmysle § 15 a nasl. zákona č. 596/2003 Z. z. zaradené do siete škôl a školských zariadení Slovenskej republiky.

Otázka č. 3:

Po vyhlásení tejto výzvy sme pri kontrole Indexu investičnej účinnosti zistili, že naša stredná odborná škola má IIU, určený v prílohe 7 nulový, t.j. nemá ani minimálny IIU v stanovenej hodnote pre náš región. Môže si táto škola podať PZ a následne žiadosť o NFP a zapojiť sa do výzvy, napriek tomu, že nespĺňa kritérium súladu s podmienkami výzvy, ktoré je vylučovacím kritériom?

Odpoveď:

Žiadateľ je povinný preukázať a dosiahnuť index investičnej účinnosti vyšší alebo rovný minimálnej hodnote IIÚ. Dosiahnutie minimálnej hodnoty IIÚ znamená splnenie podmienky výzvy na predkladanie projektových zámerov v súvislosti  s územným zacielením výzvy. Dosiahnutie minimálnej hodnoty indexu investičnej účinnosti pre príslušný projektový zámer znamená splnenie podmienky, že projekt je realizovaný na oprávnenom území s územnou podporou daného zariadenia strednej odbornej školy pre príslušné študijné odbory. V opačnom prípade žiadateľ nespĺňa podmienky oprávnenosti poskytnutia príspevku.

Vo výzve na predkladanie ŽoNFP znamená dosiahnutie minimálnej hodnoty IIÚ splnenie podmienky výzvy, že projekt je realizovaný na oprávnenom území.

Otázka č. 4:

Zahájili sme prípravu projektového zámeru pre našu SOŠ. Kontrolujeme v prvom rade základné podmienky výzvy a zistili sme, že podľa prílohy číslo 7 Projektového zámeru "Určenie indexu investičnej účinnosti" nám vychádza IIÚ pre odbor 23, 24  Strojárstvo a ostatná kovovýroba v hodnote “0,00”. Pokiaľ by škola chcela podať projekt, je možné podať projektový zámer, v ktorom sú činnosti v odbore 26 - Elektrotechnika a zároveň bude obsahovať aj činnosti odboru 23, 24, pre ktorý nespĺňa IIÚ,  alebo nemôže uvedený odbor vôbec do projektu zahrnúť?

Odpoveď:

Oprávnené výdavky sa v rámci predmetnej výzvy môžu týkať odborov, ktoré spĺňajú podmienku minimálnej hodnoty IIÚ. Odbor, ktorý nespĺňa podmienku minimálnej hodnoty IIÚ, môže byť do projektu zahrnutý, ale výdavky projektu týkajúce sa najmä obstarania a modernizácie materiálno - technického vybavenia súvisiace s týmto odborom sú neoprávnené. Výdavky projektu súvisiace výlučne s odborom, ktorý nespĺňa podmienku minimálnej hodnoty IIÚ, nie sú oprávnené.

Otázka č. 5:

Ak do projektového zámeru zahrnieme aj odbor 42, 45 poľnohospodárstvo s indexom investičnej účinnosti 0, bude náš **projekt automaticky vyradený pre nesplnenie podmienok** alebo sa vyradí iba tá časť z rozpočtu, ktorá súvisí z poľnohospodárstvom?

Odpoveď:

V projekte musí byť zaradený minimálne jedna skupina odborov, ktorá spĺňa index investičnej účinnosti. V projekte môže byť zahrnutá aj skupina odborov, ktorá je pod indexom investičnej účinnosti, s tým, že výdavky najmä na obstaranie a modernizáciu materiálno - technického vybavenia sú neoprávnené a hradené z vlastných zdrojov.

Otázka č. 6:

Je v rámci výzvy na predkladanie projektových zámerov na zvýšenie počtu žiakov stredných odborných škôl na praktickom vyučovaní Kód výzvy: IROP-PO2-SC223-PZ-2016-3 možné, aby bolo žiadateľom súkromné gymnázium?

Odpoveď:

V rámci uvedenej výzvy ani v rámci výzvy na predkladanie ŽoNFP gymnáziá nepatria medzi oprávnených žiadateľov.

Otázka č. 7:

Je možne v rámci PZ realizovať aktivitu a) obstaranie a modernizácia materiálno-technického vybavenia odborných pracovísk – dielní na obrábanie kovov, ak škola nemá odbor Obrábač kovov akreditovaný? Akreditácia odboru by prebehla po realizácii aktivít projektu (škola má dostatočné administratívne kapacity na akreditáciu nového odboru, taktiež je dopyt po tomto odbore).

Odpoveď:

Nie, v prípade neakreditovaného odboru nie je možné poskytnúť NFP. Po akreditácii predmetného odboru odporúčame sledovať webové sídlo MPRV SR ako RO pre IROP, aktuálne výzvy sú zverejňované na adrese:

<http://www.mpsr.sk/index.php?navID=47&sID=67&navID2=1123>.

Otázka č. 8:

Hodnotiace kritérium č. 3 pre posúdenie projektových zámerov je vylučovacie. Ako sa bude vyhodnocovať splnenie tohto kritéria. (súlad s RIÚS). Ide o žiadateľa – súkromná stredná škola, o ktorej menovite RIÚS príslušného kraja nehovorí, ale nepriamo je možné sa tam vidieť.

Odpoveď:

RIÚS nemusí obsahovať menovite všetky školy, ani neobsahuje. Posudzuje sa príspevok projektu k realizácii konkrétnych aktivít projektu, pričom sa posudzuje najmä tematický súlad príslušných strategických častí Regionálnej integrovanej územnej stratégie/Integrovanej územnej stratégie UMR s cieľmi a výsledkami posudzovaného projektu a nezameriava sa len na súlad projektu s indikatívnym zoznam projektových zámerov danej RIÚS/IÚS UMR. RO pre IROP odporúča dôkladne opísať potrebu realizácie projektu (v bode *7, a 7.1 až 7.3* vo formulári PZ, ďalej v časti „*Súlad projektu s intervenčnou stratégiou IROP*“ bodu 1 „*Príspevok navrhovaného projektu k cieľom a výsledkom IROP a PO 2*“ Opisu projektu / príloha č. 5 k PZ).

Otázka č. 9:

Je povolená/é v rámci aktivity c.) prístavba, nadstavba, stavebné úpravy...  rekonštrukcia respektíve obstaranie nového výťahu?

Odpoveď:

Áno - v rámci výzvy je možné realizovať rekonštrukciu zariadení a priestorov, vrátane výťahu.

Otázka č. 10:

Škola má záujem nakúpiť počítačové zostavy do odborných učební, chcú nakúpiť aj zariadenie do učebne (stoly, stoličky, skrine) ako súbor hnuteľných vecí, ktoré netvoria s budovou jeden funkčný celok. Splnia podmienku oprávnenosti výdavkov?

Odpoveď:

Áno. Príloha 5 výzvy na predkladanie projektových zámerov ako aj výzvy na predkladanie ŽoNFP - Zoznam oprávnených výdavkov, v skupine výdavkov: 022 – Samostatné hnuteľné veci a súbory hnuteľných vecí uvádza uvedené položky ako oprávnené.

Otázka č. 11:

Škola má odborný predmet "Výživa a šport" a potrebovali by postaviť v externých priestoroch školy športové ihrisko, ktoré škola chápe ako odbornú učebňu pre daný predmet (výstavba odborných učební je oprávneným výdavkom v rámci danej výzvy). Bude v takomto prípade daná aktivita posúdená ako oprávnený výdavok projektu?

Odpoveď:

Nie, rekonštrukcia telocvične a výstavba externého športoviska nie je cieľom tejto výzvy.

Otázka č. 12:

Chcela by som sa informovať ohľadom výzvy na predkladanie projektových zámerov na zvýšenie počtu žiakov stredných odborných škôl na praktickom vyučovaní. bod 2.2. Oprávnenosť aktivít realizácie projektu – aktivita e) zvýšenie energetickej hospodárnosti budov: patrí do oprávnených výdavkov pri tejto aktivite aj rekonštrukcia strechy a technologické vybavenie kotolne?

Odpoveď:

Príloha č. 5 výzvy – Zoznam oprávnených výdavkov medzi oprávnené výdavky zaraďuje aj: „ako doplnková aktivita: **rekonštrukcia stavieb so zameraním na zvyšovanie energetickej hospodárnosti** **budov** – realizácia opatrení na zlepšenie tepelno-technických vlastností konštrukcií, najmä obnova obvodového plášťa, **oprava a výmena strešného plášťa vrátane strešnej krytiny,** resp. povrchu plochých striech, oprava a výmena výplňových konštrukcií, opravy technického, energetického alebo technologického vybavenia a zariadení objektu, ako aj výmena jeho súčastí (**najmä výmena zdrojov tepla, vykurovacích telies** a vnútorných inštalačných rozvodov).“

Upozorňujeme, že **typ aktivity e)** – zvýšenie energetickej hospodárnosti budov **nie je možné realizovať ako samostatný/jediný typ aktivity**, ale povinne iba v kombinácii s typom aktivity a), prípadne b) až c). V zmysle aktualizácie č. 1 z 13. februára 2017 je možné typy aktivít b), c) a e) realizovať len v kombinácii s aktivitou a).

Zároveň treba upozorniť, že v prípade realizácie aktivity „***e)*** *– zvýšenie energetickej hospodárnosti budov,*“ žiadateľ musí zabezpečiť súlad projektu s princípmi uvedených v kapitole „2.4.1.2. Hlavné zásady výberu operácií“  Integrovaného regionálneho operačného programu 2014 – 2020 (časť Sektor verejných budov, a Renovácie verejných budov):

„*Podporené budú projekty renovácie budov (napr.: stavebnotechnické úpravy), ktorých opatrenia na úsporu energie budú navrhnuté nad rámec splnenia minimálnych požiadaviek na energetickú hospodárnosť budov podľa všeobecne platných právnych predpisov tak, aby sa potreba energie znížila na úroveň nízkoenergetických budov, ultra-nízkoenergetických budov a budov s takmer nulovou potrebou energie*“.

Otázka č. 13:

Zatepľovanie - obvodový plášť, strešný plášť, výmena okien – musí byť v kombinácii s inými stavebnými úpravami a rekonštrukciami budovy, alebo môže byť iba v kombinácii s obstaraním a modernizáciou materiálno-technického vybavenia odborných pracovísk?

Odpoveď:

V súlade s výzvou typ aktivity e) *zvýšenie energetickej hospodárnosti budov* nie je možné realizovať ako samostatný / jediný typ aktivity, ale iba povinne v kombinácii s aktivitou a), prípadne b) a c). V zmysle aktualizácie č. 1 z 13. februára 2017 je možné typy aktivít b), c) a e) realizovať len v kombinácii s aktivitou a).

V nadväznosti na vyššie uvedené spĺňa projektový zámer, ktorý počíta s obstaraním a modernizáciou materiálno-technického vybavenia odborných pracovísk (aktivita a) a zvýšením energetickej hospodárnosti budov (aktivita e) podmienku oprávnenosti aktivít projektu.

Otázka č. 14:

V prípade realizácie aktivity a. podľa zverejnenej výzvy je definovaný merateľný ukazovateľ Počet centier odborného vzdelávania a prípravy, ktoré boli podporené. Je teda podmienkou, aby výstupom projektu bolo zriadenie centra odborného vzdelávania a prípravy?

Odpoveď:

V prípade realizácie aktivity a) je podľa zverejnenej výzvy definovaný merateľný ukazovateľ „Počet centier odborného vzdelávania a prípravy, ktoré boli podporené“ ALEBO „Počet podporených SOŠ, ŠH, SPV, SOP (nie COVP)“. V rámci výzvy teda nie je podmienkou, aby výstupom projektu bolo zriadenie centra odborného vzdelávania a prípravy.

Otázka č. 15:

V zozname oprávnených výdavkov sú uvedené mzdové výdavky – len výdavky bezprostredne súvisiace s prípravou a riadením projektu – manažér prípravy projektu, manažér pre verejné obstarávanie, projektový manažér, finančný manažér. V rámci rozpočtovej kapitoly 637027 Odmeny zamestnancov mimopracovného pomeru je možné zaplatiť **externého** pracovníka  - manažéra iba na základe dohody o vykonaní práce, alebo dohody o pracovnej činnosti, t.j. na základe zmluvy uzatvorenej s fyzickou osobou, ktorá nie je zároveň zamestnancom žiadateľa?

Odpoveď:

V zmysle Zákonníka práce má fyzická osoba, ktorá má so zamestnávateľom uzatvorenú dohodu o práci vykonávanej mimo pracovného pomeru postavenie zamestnanca. Z uvedeného vyplýva, že výdavky na odmenu pre zamestnanca pracujúceho na základe dohody o vykonaní práce, alebo dohody o pracovnej činnosti sú oprávnenými výdavkami za predpokladu, že spĺňajú podmienky uvedené v kapitole 4.8.1 Prílohy 2.a k Príručke pre žiadateľa a zároveň neprevyšujú limit výdavkov uvedený v Prílohe 2.b k Príručke pre žiadateľa.

Otázka č. 16:

Je možné uzatvoriť zmluvu na externé činnosti aj s právnickou osobou, napr. na základe zmluvy o dielo, resp. mandátnej zmluvy?

Odpoveď:

Môže, ale v danom prípade budú výdavky neoprávnené. V  Prílohe č. 2.a k Príručke pre žiadateľa Pravidlá oprávnenosti výdavkov pre IROP v kapitole 2.9: Nepriame výdavky je uvedené aj nasledovné: *Neoprávnenými nepriamymi výdavkami sú výdavky na externé riadenie projektu.*

Otázka č. 17:

Chcem sa Vás opýtať v zmysle Pravidiel oprávnenosti výdavkov IROP na oprávnenosť nákladov za vypracovanie projektovej dokumentácie - architektonického riešenia pri nadstavbe a rekonštrukcii. Je tento náklad, ktorý vzniká už v súčasnosti, oprávneným v zmysle bodu - 4.5 Prípravná a projektová dokumentácia? (samozrejme je nevyhnutný k splneniu cieľov projektu) Tieto náklady budú refundované pri schválení v prvej žiadosti o platbu?

Odpoveď:

RO/SO pre IROP môže žiadateľovi zmysle prílohy č. 5 výzvy Zoznam oprávnených výdavkov refundovať pri Prípravnej a projektovej dokumentácie len „dokumentáciu skutočného vyhotovenia stavby“.

Otázka č. 18:

Pripravujeme projektový zámer pre Súkromnú SOŠ, ktorý má byť zameraný okrem iného aj na rozšírenie ubytovacích kapacít internátu, pričom plánujeme vybudovať nadstavbu, ktorá by zahŕňala 11 izieb s príslušenstvom.

V rámci oprávnených aktivít v zmysle výzvy sa nám táto aktivita zdá zaraditeľná do typu aktivity c) prístavba, nadstavba, stavebné úpravy a rekonštrukcia vonkajších a vnútorných priestorov a areálov, avšak v taxatívnom vymenovaní objektov sa internáty v rámci tohto typu aktivity nenachádzajú.

Preto by sme potrebovali od Vás stanovisko, či rozšírenie internátov prostredníctvom nadstavby bude oprávnená aktivita projektu.

Druhá otázka sa týka tzv. nadstrešenia ihriska  -  môžeme nadstrešenie ihriska (využívaného pre športovanie v rámci telesnej výchovy) zahrnúť do oprávnených aktivít (typ aktivity c)?

Odpoveď:

Pre dosiahnutie špecifického cieľa 2.2.3 je podpora IROP zameraná na materiálno-technické vybavenie a zlepšenie priestorových podmienok SOŠ, stredísk praktického vyučovania, školských hospodárstiev a stredísk odbornej praxe so zreteľom na **zvýšenie kvality odborného vzdelávania a praktických zručností žiakov pre potreby trhu práce. Nadstrešenie ihriska a výstavba externého športoviska nie je cieľom tejto výzvy.**

Zároveň rozšírenie internátov prostredníctvom nadstavby nespadá medzi oprávnené aktivity samotnej výzvy.  V podmienkach oprávnenosti aktivít projektu je podľa aktivity b**) obstaranie a modernizácia materiálno-technického vybavenia internátov a s tým súvisiace stavebné úpravy, vrátane prvkov inkluzívneho vzdelávania,** myslená rekonštrukcia už existujúcich priestorov internátov.

Otázka č. 19:

V rámci nadstavby a rekonštrukcie SOŠ je v projektovom zámere plánovaná aj rekonštrukcia vykurovacieho systému, ktorý je v súčasnosti neefektívny, pričom sa plánuje výmena šiestich plynových kotlov s nedostatočnou výkonnosťou za jeden výkonný kotol na biomasu. Účelom tohto opatrenia je zvýšenie energetickej hospodárnosti budovy, teda typ aktivity e).

Naša otázka smeruje k tomu, **či obstaranie kotla na biomasu je oprávnený výdavok**, nakoľko sme to nenašli v zozname neoprávnených výdavkov.

Odpoveď:

V prílohe č. 5 výzvy – Zoznam oprávnených výdavkov medzi oprávnené výdavky zaraďuje aj: „ako doplnková aktivita k stavebným úpravám budov - oprava a výmena výplňových konštrukcií, opravy technického, energetického alebo technologického vybavenia a zariadení objektu, ako aj výmena jeho súčastí (**najmä výmena zdrojov tepla, vykurovacích telies a vnútorných inštalačných rozvodov**).“

Zároveň Vás chceme upozorniť, že typ aktivity e) – zvýšenie energetickej hospodárnosti budov nie je možné realizovať ako samostatný/jediný typ aktivity, ale iba v kombinácii s typmi aktivít a) až c). V zmysle aktualizácie č. 1 z 13. februára 2017 je možné typy aktivít b), c) a e) realizovať len v kombinácii s aktivitou a).

**Otázka č. 20:**

**Žiadam Vás o záväzné stanovisko, či sú v rámci predmetnej výzve oprávnené výdavky na prípravu projektového zámeru?**

Odpoveď:

V rámci výzvy na PZ a ŽoNFP sú oprávnené výdavky na prípravu PZ a ŽoNFP. Žiadateľ do rozpočtu pri predkladaní PZ zahrnie mzdové výdavky na prípravu projektového zámeru a predpokladané mzdové výdavky na prípravu ŽoNFP, V zmysle výzvy o ŽoNFP  sú taktiež oprávnené mzdové výdavky projektového manažéra (riadenie samotného projektu).

Otázka č. 21:

V prílohe č. 2b. Príručky pre žiadateľa - Finančné a percentuálne limity v tabuľke č. 1 je uvedená maximálna výška celkových nepriamych výdavkov:

-  max. 3 % z celkových priamych oprávnených výdavkov projektu investičného charakteru

- max. 7% z celkových priamych oprávnených výdavkov projektu neinvestičného charakteru

**Žiadateľ má splniť zároveň obidve kritériá?**  **Ako má správne postupovať napr. žiadateľ, ktorý bude mať minimálne výdavky neinvestičného charakteru?**

**Odpoveď:**

**Výzva na predkladanie projektových zámerov aj výzva na predkladanie ŽoNFP je investičného charakteru, preto sa na nepriame výdavky projektu vzťahuje max. limit 3 % z celkových priamych oprávnených výdavkov. Nepriame výdavky žiadateľa nad stanovený limit budú kategorizované ako neoprávnené výdavky.**

Otázka č. 22:

Sme súkromná stredná odborná škola (právna forma nezisková organizácia) so zriaďovateľom právnickou osobou. Sme oprávneným žiadateľom v rámci výzvy?

Odpoveď:

Žiadateľom môže byť vo Vašom prípade buď zriaďovateľ (súkromný sektor mimo schém štátnej pomoci - fyzické a právnické osoby podľa § 2 ods. 2 Obch. zákonníka) alebo priamo škola (ako nezisková organizácia).

Otázka č. 23:

V budove je divadelná sála, ktorú škola využíva na stužkovú - program, imatrikuláciu. Inak ju bezodplatne prenajíma mestu na divadelné predstavenia, koncerty. V budove je tiež Kaderníčka, Cestovná kancelária, Kozmetička 2x, Advokátska kancelária. Zmluvy o nájme majú so školou, nájomné platia škole. (V budove boli aj predtým, ako si ju prenajala škola a škola sa zaviazala, že im prenájom ponechá.) Bude mať táto skutočnosť vplyv na oprávnenosť výdavkov projektu rekonštrukcie SOŠ?

Odpoveď:

Pokiaľ nie je predmetom projektu rekonštrukcia týkajúca sa celej budovy (napr. zateplenie fasády, výmena strechy, komplexná výmena okien a pod.), resp. rekonštrukcia uvedených priestorov, nemá daná skutočnosť vplyv na oprávnenosť výdavkov projektu. Ak však žiadateľ v rámci projektu plánuje i úpravy s vplyvom na celú budovu, resp. rekonštrukciu priestorov divadelnej sály, kaderníctva a pod., budú výdavky týkajúce sa týchto priestorov vyčlenené v procese odborného hodnotenia ako neoprávnené na financovanie z IROP.

**PODMIENKY POSKYTNUTIA PRÍSPEVKU**

Otázka č. 1:

Ako sa bude posudzovať hodnotiace kritérium č. 4 Súlad s požiadavkami regionálneho trhu práce a konkurencieschopnosti regiónu? Bude postačovať pre splnenie kritéria Rámcová zmluva o poskytovaní služieb praktického vyučovania medzi školou a firmou? Alebo je potrebná nejaká špecifická zmluva, v ktorom je presne stanovené koľko žiakov sa pre firmu v škole učí?

Odpoveď:

Výzva nešpecifikuje konkrétny typ zmluvy s tým, že zmluva musí byť platná minimálne na obdobie realizácie a počas udržateľnosti projektu.

Otázka č. 2:

K podpore napr. stavovskej organizácie bude postačovať zápis z rokovania medzi SOPK a štatutárom školy podpísaný zúčastnenými stranami?

Odpoveď:

V Opise PZ v časti Súlad s požiadavkami regionálneho trhu práce a konkurencieschopnosti regiónu je uvedené:: „*Zároveň uvedie, či je projekt prediskutovaný a podporený príslušným zamestnávateľským zväzom, stavovskou a profesijnou organizáciou. Tento fakt môže žiadateľ deklarovať relevantnými dokumentmi (napr. stretnutia pracovných skupín, vydané súhlasné stanovisko príslušnou organizáciou s realizáciou predloženého projektu, osvedčenia a pod.).“*

Podľa § 5 ods. 2 písm. n) zákona č. 9/1992 Zb. o obchodných a priemyselných komorách SOPK plní úlohy v oblasti odborného vzdelávania a prípravy podľa osobitného predpisu. Na základe uvedeného RO akceptuje zápis z rokovania medzi SOPK a štatutárom školy podpísaný zúčastnenými stranami, súhlasné stanovisko, osvedčenie a pod.

Otázka č. 3:

Ide o projekt generujúci príjem? Škola školné nevyberá, robí podnikateľskú činnosť  - zváračské kurzy, rekvalifikačné kurzy, zhotovovanie výrobkov, príležitostný prenájom priestorov (napr. telocvične, videoučebne, ...), bufet. Zisk je použitý na prevádzku školy + normatív + od zriaďovateľa. Sú platiteľmi DPH len za podnikateľskú činnosť. Sú nezisková organizácia.

Odpoveď:

Posúdenie toho, či ide o projekt generujúci príjem, vychádza z predloženého  projektu na základe finančnej analýzy projektu.

Otázka č. 4:

Môže mať nájomnú zmluvu na budovu uzavretú s VÚC zriaďovateľ, nie škola?

Odpoveď:

Podľa podmienok výzvy musia byť nehnuteľnosti (pozemky a stavby) a hnuteľné veci, prostredníctvom ktorých dochádza k realizácii projektu, vo výlučnom vlastníctve **žiadateľa**, alebo **žiadateľ** musí mať k predmetným nehnuteľnostiam a hnuteľným veciam iné právo (napr. dlhodobý prenájom), na základe ktorého je oprávnený užívať všetky nehnuteľnosti a hnuteľné veci, na ktorých má byť projekt realizovaný. Túto podmienku poskytnutia príspevku **musí žiadateľ spĺňať počas realizácie projektu a zároveň počas obdobia udržateľnosti projektu, t.j. minimálne 5 rokov po ukončení realizácie projektu**. Pre odpoveď na túto otázku je teda rozhodujúce, či bude žiadateľom stredná odborná škola, alebo jej zriaďovateľ.

Otázka č. 5:

V prípade zatepľovania budovy je povinné si stanoviť pre projekt merateľný ukazovateľ P0700 Zníženie ročnej spotreby primárnej energie vo verejných budovách a aj P0103 Ročné zníženie emisií skleníkových plynov?

Odpoveď

Áno (viď príloha č. 4 výzvy - Zoznam merateľných ukazovateľov a stĺpec relevancia k aktivite).

Otázka č. 6:

V prípade zatepľovania budovy treba predložiť Tepelno-technický posudok? Výpočet energetických úspor? Energetické hodnotenie?

Odpoveď:

K ŽoNFP sa predkladá Príloha č. 16c ŽoNFP - Projektová dokumentácia stavby (overená autorizovanou osobou), vrátane výkazu výmer (overeného autorizovanou osobou), na základe ktorej bolo vydané právoplatné stavebné povolenie alebo oznámenie príslušného stavebného úradu, že nemá námietky voči predloženému stavebnému ohláseniu a Projektové hodnotenie energetickej hospodárnosti budov v rozsahu potrebnom na preukázanie splnenia podmienky na úsporu energie vypracovaných odborne spôsobilou osobou v súlade so zákonom č. 555/2005 Z. z. o energetickej hospodárnosti budov v znení neskorších predpisov a príslušných všeobecne záväzných právnych predpisov a Odborný výpočet predpokladaných energetických úspor porovnaním stavu pred a po realizácii projektu (odborný výpočet - relevantné pre aktivitu e.).

Pri predkladaní PZ žiadateľ nepredkladá projektovú dokumentáciu stavby, ale iba Prílohu č. 6b PZ – Nákres priestorového riešenia projektu a Prílohu č. 6a PZ -  Kópiu katastrálnej mapy.

Otázka č. 7:

Prosím Vás o definovanie oprávnenej aktivity e) zvýšenie energetickej hospodárnosti budov stredných odborných škôl, centier odborného vzdelávania a prípravy, stredísk odbornej praxe, stredísk praktického vyučovania, školských hospodárstiev a internátov. V ktorých prípadoch je žiadateľ povinný túto aktivitu zaradiť do projektu a priradiť k nej príslušné merateľné ukazovatele?

Odpoveď:

Platí všeobecná zásada, že výdavky, ktoré smerujú k zvyšovaniu energetickej efektívnosti budov (opatrenia zamerané na zateplenie obvodového plášťa (vrátane strechy), výmena vykurovacieho zariadenia, výmena otvorov na budove – okná, dvere a pod.) predstavujú opatrenia, ktoré musia byť sledované prostredníctvom ukazovateľov *Zníženie ročnej spotreby primárnej energie vo verejných budovách/Odhadované ročné zníženie emisií skleníkových plynov*. V prípade, že súčasťou PZ sú zrejmé opatrenia zamerané na energetickú efektívnosť je potrebné, aby žiadateľ vytvoril hlavnú aktivitu súvisiacu so zvyšovaním energetickej efektívnosti budov a zároveň bude potrebné definoval zmieňované ukazovatele.

**Postup (kedy je nutné zahrnúť výdavky pod typ aktivity e):**

1. Pri zateplení obvodového plášťa (vrátane strechy) a výmene otvorov na budove (okná, dvere a pod.) platí:

Podmienky energetickej hospodárnosti budov určuje zákon č. 555/2005 Z. z. o energetickej hospodárnosti budov a o zmene a doplnení niektorých zákonov. V zmysle § 2 ods. 7 tohto zákona: „*Významnou obnovou budovy sú stavebné úpravy existujúcej budovy, ktorými sa vykonáva zásah do jej obalovej konštrukcie v rozsahu viac ako 25 % jej plochy, najmä zateplením obvodového plášťa a strešného plášťa a výmenou pôvodných otvorových výplní. Významnú obnovu budovy možno uskutočniť jej jednorazovou stavebnou úpravou alebo postupnými čiastkovými stavebnými úpravami.“* V prípade významnej obnovy budovy je nutná energetická certifikácia. Typ aktivity e) pri existujúcich budovách sa teda použije len v prípade, ak ide o významnú obnovu budovy podľa textu vyššie, nakoľko v týchto prípadoch je nutná energetická certifikácia. Uvedené platí aj pri nadstavbách a prístavbách.

1. Ak je predmetom projektu výmena zdroja tepla a vykurovacieho systému, je nutné výdavky zaradiť pod typ aktivity e). Uvedené platí i v prípade, ak je predmetom iba výmena zdroja tepla. Naopak, pri výmene výlučne vykurovacieho systému (napr. radiátory), tieto výdavky nie je nutné zahŕňať pod typ aktivity e).
2. Pri projektoch, kde je predmetom novostavba, sa typ aktivity e) neaplikuje.

Upozorňujeme, že typ aktivity e) – zvýšenie energetickej hospodárnosti budov nie je možné realizovať ako samostatný/jediný typ aktivity, ale iba v kombinácii s typmi aktivít a) až c). V zmysle aktualizácie č. 1 z 13. februára 2017 je možné typy aktivít b), c) a e) realizovať len v kombinácii s aktivitou a).

Otázka č. 8:

Projektom riešime prístavbu k existujúcemu objektu a to v rámci oprávnenej aktivity c) prístavba, nadstavba a stavebné úpravy ... .Samotná prístavba bude projektovaná v zmysle platnej legislatívy v oblasti požadovanej energetickej hospodárnosti budov. Keďže v jestvujúcom objekte nedôjde k zníženiu energetickej náročnosti (ktorú NERIEŠIME) a v prístavbe nie je možné stanoviť úsporu, keďže dnes objekt nestojí, znamená to, že u ukazovateľa P0700 – Zníženie ročnej spotreby primárnej energie vo verejných budovách máme v zámere uviesť „0“?

Odpoveď:

Dovoľujeme si Vás upozorniť, že v zmysle prílohy č. 4 výzvy má ukazovateľ P0700 (prístavba, nadstavba, stavebné úpravy a rekonštrukcia vonkajších a vnútorných priestorov a areálov) relevanciu k aktivite typu **e)** a nie relevanciu k aktivite typu **c),** ktorú popisujete vo svojej otázke.

K aktivite typu c) si žiadateľ priraďuje zo zoznamu merateľných ukazovateľov (príloha č. 4 výzvy) tie ukazovatele, ktoré majú relevanciu k predmetnej aktivite. Dovoľujeme si Vás tiež upozorniť, že v znení aktualizácie č. 1 výzvy IROP-PO2-SC223-PZ-2016-3 je aktivitu c) možné realizovať len s aktivitou a).

Otázka č. 9:

Je potrebné vo formulári projektového zámeru, časti 9. Harmonogram realizácie aktivít započítavať do dĺžky realizácie hlavnej aktivity projektu aj verejné obstarávanie?

Odpoveď:

Nie, verejné obstarávanie sa nezapočítava do dĺžky realizácie aktivít projektu.

Otázka č. 10:

Podmienka nediskriminácie (súlad s horizontálnymi princípmi) znamená, že celá budova má byť bezbariérová? Škola nebude robiť prístavbu, nadstavbu,....  Chcela by zatepliť obvodový plášť, strechu, výmenu okien a obstaranie a modernizáciu materiálno-technického vybavenia odborných pracovísk.

Odpoveď:

Žiadateľ je povinný postupovať v spolupráci s projektantom a stavebným úradom pri príprave a schvaľovaní projektovej dokumentácie v zmysle zákona č. 50/1976 Zb. o územnom plánovaní a stavebnom poriadku a príslušnými vyhláškami.

Žiadateľ uvedie do *prílohy č. 5*  *k PZ* výzvy na predkladanie PZ, ako je/bude v stavebnom objekte zabezpečený súlad s vyhláškou MŽP SR č. 532/2002 Z. z., , zákonom a princípmi univerzálneho navrhovania podľa čl. 9 a 19 Dohovoru OSN o právach osôb so zdravotným postihnutím . Zároveň treba pripomenúť, že v procese posudzovania PZ/ŽoNFP sa posúdi, či stavebné objekty, verejne prístupné priestory a verejne prístupné budovy, ktoré sú predmetom predloženého projektu, sú/budú bezbariérové, sú/budú v súlade s princípmi univerzálneho navrhovania a vytvárajú/budú vytvárať podmienky pre prístup osobám so zdravotným postihnutím.

V rámci hodnotenia PZ posúdenie bezbariérovosti stavebného objektu vyplýva z kontextu celkovej úpravy stavebného objektu. Takže v nadväznosti na uvedené sa to týka aj prvkov bezbariérovosti. Ak sú v rámci platnej legislatívy takéto úpravy nevyhnutné, tak žiadateľ je ich povinný dodržať.

Napr. v zmysle Vašej otázky - zateplenia plášťa stavebného objektu, to znamená, že ak žiadateľ uvažuje pri zateplení (napr. s výmenou okien, vchodových dverí), tak v tomto prípade je potrebné dodržať zásady bezbariérovosti, (t.z. napr. bezbariérové vchodové dvere).

Otázka č. 11:

Vo výzve na predkladanie projektových zámerov na ŠC 2.2.3 (stredné odborné školy) sú v prílohe č. 5 uvedené **Vybrané limity výdavkov pre materiálno-technické vybavenie v rámci výzvy,** pričom nie je uvedené, či ide o sumy s DPH alebo bez DPH.Ako máme postupovať pri tvorbe rozpočtu projektu?

Odpoveď:

Vybrané limity výdavkov pre materiálno-technické vybavenie v rámci výzvy na predkladanie projektových zámerov na ŠC 2.2.3 (stredné odborné školy) vychádzajú z benchmarkov, ktoré sú uvedené vo výzve na predkladanie projektových zámerov na ŠC 2.2.2. (základné školy), kde sú tieto výdavky uvedené ako suma s DPH. Na základe uvedeného sa za oprávnenú výšku vybraného výdavku podľa prílohy č. 5  výzvy pre stredné odborné školy **považuje suma s DPH.**

Otázka č. 12:

Je možné podať ŽoNFP na významnú obnovu a zateplenie starej budovy, kde bude dosiahnutý iba stupeň potreby primárnej energie B v zmysle vyhlášky bez ohľadu na dátum vydania stavebného povolenia?

Odpoveď:

V zmysle Vyhlášky MDVRR SR č. 364/2012 Z. z., ktorou sa vykonáva zákon č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov sú stanovené minimálne požiadavky na energetickú hospodárnosť budov podľa úrovne výstavby takto:

Pre budovu, **pre ktorú bola žiadosť o stavebné povolenie podaná** **do 31.12.2015**, musí byť **globálny ukazovateľ lepš**í (teda menší) ako **horná hranica energetickej triedy B** a **všetky ostatné ukazovatele**, ktoré sú pre danú budovu relevantné, musia dosahovať hodnoty hornej hranice energetickej **triedy B** alebo lepšie. (*Budova musí byť teda minimálne nízkoenergetická a to v zmysle definície platnej/účinnej v čase podania žiadosti o stavebné povolenie*).

Pre budovu, **pre ktorú bola žiadosť o stavebné povolenie podaná** **od 1.1.2016 do 31.12.2016**, musí byť **globálny ukazovateľ lepší** (teda menší) ako **horná hranica energetickej triedy A1** a **všetky ostatné ukazovatele**, ktoré sú pre danú budovu relevantné, musia dosahovať hodnoty hornej hranice energetickej **triedy B** alebo lepšie. (*Budova musí byť teda minimálne nízkoenergetická a to v zmysle definície platnej/účinnej v čase podania žiadosti o stavebné povolenie*).

* Pre budovu, **pre ktorú bola žiadosť o stavebné povolenie podaná** **od 1.1.2017**, musí byť globálny ukazovateľ lepší (teda menší) ako **horná hranica energetickej triedy A1**. (*Podľa Vyhlášky č. 364/2012 Z. z. účinnej od 1.1.2017 je takáto budova ultranízkoenergetická, čím je splnená požiadavka vyplývajúca z operačného programu*.)

Žiadateľ preukazuje hodnoty príslušných ukazovateľov v povinnej Prílohe č. 16c k žiadosti o NFP (Projektové hodnotenie energetickej hospodárnosti budov)

**Ak nie je splnenie minimálnych požiadaviek na primárnu energiu (globálny ukazovateľ) pri významne obnovovanej budove technicky, funkčne a ekonomicky uskutočniteľné, musí žiadateľ odôvodniť túto skutočnosť predložením stanoviska odborne spôsobilej osoby pre energetickú certifikáciu budov** (v rámci Prílohy č. 16c Projektové hodnotenie energetickej hospodárnosti budov).

Otázka č. 13:

Pri vypĺňaní ŽoNFP v ITMS 2014+ v časti Výber programovej štruktúry ponúka systém dva rôzne kódy – ktorý máme vybrať keď názov je rovnaký ?

Odpoveď:

302020061 – menej rozvinutý región,

302020062 – viac rozvinutý región

**Usmernenie k spôsobu klarifikácie povinných príloh ŽoNFP**

RO IROP v súvislosti s často kladenými otázkami týkajúcimi sa spôsobu odstraňovania nedostatkov predloženej ŽoNFP vydáva nasledovné usmernenie pre žiadateľov. Cieľom tohto usmernenia je zadefinovať jednotný postup klarifikácie ŽoNFP na základe Výzvy na doplnenie chýbajúcich náležitostí ŽoNFP v rámci administratívneho overenia ŽoNFP.

RO/SO v rámci klarifikácie postupuje nasledovne:

1. **Žiadateľ nepredložil povinnú prílohu** **spolu so ŽoNFP, alebo predložená povinná príloha nespĺňa požadované náležitosti** (napr. nie je úplná) – RO/SO v rámci klarifikácie vyzve žiadateľa na doloženie chýbajúcej prílohy, alebo na doplnenie chýbajúcich náležitostí prílohy ŽoNFP. Žiadateľ je povinný doručiť chýbajúcu prílohu alebo doplniť chýbajúce náležitosti prílohy ŽoNFP v lehote stanovenej RO/SO vo Výzve na doplnenie chýbajúcich náležitostí ŽoNFP.

V prípade prílohy ŽoNFP, pri ktorej sa vyžaduje jej právoplatnosť (napr. príloha *Právoplatné rozhodnutie stavebného úradu alebo iné povolenie na realizáciu stavby podľa platnej legislatívy),* právoplatné rozhodnutie/povolenie musí byť predložené najneskôr ku dňu doplnenia chýbajúcich náležitostí ŽoNFP v zmysle Výzvy na doplnenie chýbajúcich náležitostí ŽoNFP. Zároveň, ak ide o súvisiacu projektovú dokumentáciu, žiadateľ formou čestného vyhlásenia (príloha 3.b Príručky pre žiadateľa) preukazuje, že predkladaná projektová dokumentácia je úplná a totožná s projektovou dokumentáciou, ktorá bola predmetom povoľovacieho konania a bola v tomto konaní overená.

1. **Žiadateľ nepredložil povinnú prílohu** **spolu so ŽoNFP, alebo predložená povinná príloha nespĺňa požadované náležitosti a povinná príloha má stanovený dátum platnosti** (napr. príloha k  ŽoNFP nesmie byť staršia ako 3 mesiace, resp. ako 1 mesiac ku dňu predloženia ŽoNFP; podľa konkrétnej povinnej prílohy k ŽoNFP a konkrétnej výzvy na predkladanie ŽoNFP) – RO/SO v rámci klarifikácie vyzve žiadateľa na doloženie chýbajúcej prílohy, alebo na jej opravu (napr. potvrdenia Sociálnej poisťovne). Žiadateľ je povinný doručiť chýbajúcu alebo opravenú prílohu v lehote stanovenej RO/SO vo Výzve na doplnenie chýbajúcich náležitostí ŽoNFP, pričom dátum vydania príslušnej prílohy predloženej na základe doplnenia nesmie byť starší ako 3 mesiace, resp. 1 mesiac ku dňu predloženia ŽoNFP (podľa konkrétnej povinnej prílohy ŽoNFP).

V prípade nedoplnenia chýbajúcich náležitostí v stanovenom termíne, resp. v požadovanej forme, alebo ak aj po doplnení ŽoNFP naďalej pretrvávajú pochybnosti o pravdivosti alebo úplnosti ŽoNFP, na základe čoho nie je možné overiť splnenie niektorej podmienky poskytnutia príspevku a rozhodnúť o schválení ŽoNFP, alebo nesplnenia podmienky platnosti prílohy, ako aj v prípade nesplnenia podmienok poskytnutia príspevku, RO/SO postupuje podľa Príručky pre žiadateľa (Rozhodnutie o zastavení konania / Rozhodnutie o neschválení ŽoNFP).